Troels Christensen (V), 2010-11-23:
Overgangsordningen er nu også på plads, og her tænker jeg specielt på, hvor de kulturinstitutioner, som tidligere var i amterne, nu er hægtet op.
Det er der styr på nu, og derfor er der også god mening i at få kigget på selve det tilsyn, der skal være, i forbindelse med at man får det statslige tilskud.
Det er sådan, at Kulturministeriet har ikke mindre end 800 ikkestatslige institutioner, som får tilskud af den ene eller den anden art – det er i nærheden af 2,2 mia. kr., der deles ud – og der er det klart, at det giver god mening at få styr på de ting og at få forenklet de ting, vilkårene, så man kender aftalegrundlaget, og sådan at vi får orden på de sager.
Selve målet med lovforslaget er jo, at man ligesom skal forbedre overblikket over hele det her regelsæt ved at få nogle ensartede regler for de krav, der stilles op, til økonomiske og administrative forhold hos de her modtagere af driftstilskud fra Kulturministeriet.
Sagt med andre ord: Lad os få et system, så det kun er få love og få bekendtgørelser, der ligger til grund for selve styringen af de her mange midler.
Lovforslaget indebærer jo ikke en udvidet regulering – vi er altså meget optaget af i Venstre, at det ikke bliver en udvidet regulering af de her 800 ikkestatslige institutioner, som Kulturministeriet giver basistilskud til – men at man samler det og hovedsageligt, at de eksisterende regler af økonomisk og administrativ karakter bliver forenklet, bliver harmoniseret og bliver mere gennemskuelige.
Det er utrolig vigtigt, for vi skal tænke på, at vi jo er inde at røre ved kernen af selve selvejet, når man går ind og kigger på at skulle have godkendt vedtægter.
Så vi er meget opmærksomme på, som der står i bemærkningerne, at lovforslaget absolut ikke skal indskrænke foreningernes autonomi; det er vi meget opmærksomme på.
Så derfor er vi også meget tilfredse med, at der i den planlagte bekendtgørelses bestemmelser om indsendelse af de her budgetter og regnskaber er mulighed for at graduere i forhold til størrelsen af de ydede tilskud, altså så vi får en bagatelgrænse, som ministeren skal ind at kigge på.
Og der er det jo altså vigtigt, at vi ikke skyder spurve med kanoner, vil jeg sige.
Det skal være sådan, at man opfatter det som en hjælp, når de gode folk i ministeriet indkalder vedtægter og regnskaber, når de skal files til, sådan at vi ikke træder de selvejende over tæerne.
Det er vigtigt for os i Venstre, at vi ikke kommer til at opfatte det her som noget, hvor Big Mother skal ind over for at besværliggøre hverdagen for alle de ildsjæle, der arbejder med kulturen.
Det kan jeg se at ministeren også nikker til, så det er rigtig godt.
Vi accepterer ikke øget statskontrol – det er vigtigt at få sagt – men der skal være orden i sagerne.
Det skal være enkelt, og det skal være transparent og gerne efter nogle standarder, som der er lagt op til her.
Til sidst vil jeg sige, at vi også glæder os over, at der er lavet sådan en indkøringsfase, så man har 1 år til at få tingene på plads.
Jeg håber, at det bliver med god pædagogisk rådgivning og vejledning, at ministerens folk tager kontakt til de her mange institutioner, sådan at vi gnidningsfrit kan få nogle gode transparente løsninger, alle kan være tilfredse med.
Venstre støtter forslaget.